text: Danmarks eneste svanemærkede tekstilfarveri ligger i Bredsten
  31 januar 2017 kl. 21.10
  L. P. Hansens Efterfølgers Tekstilfarveri i Bredsten har overlevet ved at satse på det rene og det danske.
  Det er Danmarks ældste tekstilfarveri og det eneste, der er tilbage i Danmark.
  Da konkurrenterne enten lukkede eller flyttede ud af landet, overlevede L. P. Hansens Efterfølgers Tekstilfarveri i Bredsten. Løsningen var at satse på det rene og det danske, og det har både givet både penge og pote.
  - Vi køber økologiske råmaterialer, og så gør vi meget ud af at bruge de mest miljøvenlige kemikalier, siger direktør Morten Dilling til TV SYD.
  Farveriet har eksisteret i over 300 år, og starten på den miljøvenlige stil var, at farvemesteren udviklede allergi overfor formaldehyd.
  Morten Dilling, direktør: "Vi køber økologiske råmaterialer, og så gør vi meget ud af at bruge de mest miljøvenlige kemikalier."
  - Det var ikke særlig behageligt at blive allergisk. Vi går jo lige op ad de her kemikalier til daglig, så det er ret vigtigt, at det er til at holde ud at være her, siger Birthe Jensen.
  Nu producerer farveriet kun økologiske og miljørigtigt farvede tekstiler, og det er ikke kun danskerne, der står klar til at købe.
  - Tyskland er vore største marked, og senest er vi begyndt at sælge til Sverige, siger Morten Dilling.
  